Y vo xa yixtzelas coma re vinak re man quiniman-ta re Dios,
teꞌka chiꞌcꞌoꞌx che ja yen re xinquitzelaj nabey que chivach yex.
Xe-ta yix quichibil-ta re vinak re man quiniman-ta re Dios,
yixquijo-ta.
Pero vocame yixquitzelaj,
roma man yix quichibil-ta chic rejeꞌ.
Can jacꞌa yen re xinlisam-pa ivichin chiquicojol.
Can teꞌka chiꞌcꞌoꞌx che mana-ta re mozo cꞌo más rukꞌij que chach re patrón.
Y vo xa yen re Ivajaf yintzelas coma re vinak,
yex chukaꞌ xa can quireꞌ xtiban chiva,
y vo xa re vinak man niquiban-ta re nubij re nuchꞌabal yen,
man xtiquiban-ta chukaꞌ re nibij yex chique.
Y quireꞌ xtiquiban,
roma man quitaman-ta rach re Dios re takayom-pa vichin,
y mareꞌ yixquitzelaj,
roma viqꞌuin yen ibanon-va confiar-iviꞌ.
Y man-ta ximpa yen chach re ruchꞌulef chutzijosic re nuchꞌabal,
man-ta xinquitzelaj y man-ta xeꞌkꞌalajin che je aj-maquiꞌ.
Jacꞌa vocame,
roma yen ximpa-yan chach re ruchꞌulef,
mareꞌ rejeꞌ man xqueꞌtiquir-ta xtiquibij che man jun quimac.
Re yeꞌtzelan vichin yen,
can man xe-ta cꞌa yen re yinquitzelaj,
xa can quireꞌ chukaꞌ niquiban cha re Nataꞌ.
Yen jeꞌmbanalon nimaꞌk tak samaj re man jun banayon chiquivach.
Y rejeꞌ xquitzꞌat re samaj reꞌ,
pero man yinquiniman-ta.
Xa yinquitzelaj y niquitzelaj chukaꞌ re Nataꞌ.
Y mareꞌ man jun xtibin che manak rumac.
Ronojel reꞌ,
can ntajin chic rubanic,
roma can quireꞌ tzꞌiban can chupan re ruchꞌabal re Dios re yiꞌon chique.
Chupan re ruchꞌabal re Dios nubij:
Yinquitzelaj y xa man kꞌalaj-ta anchique roma.
Quireꞌ nubij chupan re ruchꞌabal re Dios.
Jacꞌa tak yen xquintzolaj chic chilaꞌ riqꞌuin re Nataꞌ,
xtintak-pa re xtitoꞌo ivichin,
y rejaꞌ can xquinrutzijoj-va.
Y re Jun reꞌ ja re Espíritu Santo,
re nitijon ivichin cha re katzij.
Y rejaꞌ riqꞌuin re Nataꞌ nipo-va.
Y yex can xquinitzijoj chukaꞌ,
roma can ja tak xintzꞌuc-pa re nusamaj,
jareꞌ tak yixcꞌo viqꞌuin.
Y ronojel reꞌ,
can ximbij chiva chin che yex nitamaj can y man-ta jun nibano chiva che yixtzak.
Xquixkotax chireꞌ pa tak nema-jay re ancheꞌ nitzijos-va re ruchꞌabal re Dios re nibex sinagoga cha.
Y can xtapon-va chukaꞌ re kꞌij tak re vinak xtiquinojij che rusamaj re Dios niquiban rejeꞌ tak yixquiquimisaj.
Quireꞌ re xqueꞌquibanalaꞌ re vinak,
roma man quitaman-ta rach re Nataꞌ y man quitaman-ta chukaꞌ noch yen.
Y ronojel reꞌ nimbij can chiva,
chin che tak xtapon re kꞌij tak xquixquikotaj-pa y xquixquimisas man cꞌa xtibij-ta che yen man xinya-ta can rutzijol chiva.
En lugar che quire-ta xtinojij,
xa can jareꞌ tak xteꞌka chiꞌcꞌoꞌx che can katzij re rutzijol nyiꞌon can chiva.
Ronojel reꞌ can man xinya-ta rutzijol chiva tak xintzꞌuc-pa re nusamaj,
roma can yincꞌo-va-pa iviqꞌuin.